
Я зэфIэкI ягъэлъагъуэ
Мы махуэхэм Мэхъэчкъалэ щекIуэкIащ Дагъыстэн Республикэм регбимкIэ и зэпеуэ зэIуха.
Зэхьэзэхуэм хэтащ Налшык и сабий-щIалэгъуалэ спорт школ №4-м и гъэсэнхэр. Ди щIыпIэм икIа гупи 3-м псори зэхэту цIыху 45-рэ хэтащ.
Зэхьэрхуэрэгъухэр ямылейуэ щызэныкъуэкъуа япэ джэгугъуэм ди регбистхэр бжыгъэр 10:7-уэ Дагъыстэным и командэм щытекIуащ. Зи ныбжьыр илъэс 15 — 16 хъуа спортсмен ныбжьыщIэхэр ягъэсащ Щауэ Алимрэ Бэрбэч Азэмэтрэ. 2002 — 2003 гъэхэм къалъхуа ныбжьыщIэхэм етIуанэ увыпIэр къыхуагъэфэщащ. «ДжэгукIэм и Iэмал нэхъыфIхэр къэзыгъэсэбэпа ди щIалэ цIыкIухэм зымащIэщ Дагъыстэным и гупыр къызэрытекIуар. Дауэ мыхъуми, мы зэпеуэхэм дерс щхьэпэ къыхахащ», — жаIащ командэм и тренерхэу Тхьэгъэзит Алибэчрэ Пономаренкэ Антонрэ.
Шэрэдж Дисэ.
Кипрыр къапоплъэ
Урысей Федерацэм футболымкIэ и япэ дивизионым щекIуэкI зэхьэзэхуэр зэпагъэуащ дызыхуэкIуэ илъэсым и гъатхэпэ мазэм пщIондэ. Абы къриубыдэу командэхэм загъэпсэхунурэ зэпеуэм щыщIадзэжынум зыхуагъэхьэзырынущ.
Зыгъэхьэзырыныгъэм и зы Iыхьэу къалъытэ Футбол Лъэпкъ Лигэм и кубокыр къэхьыным щIэбэныныр. Мы гъэми хуэдэу, ар Кипр хытIыгум щекIуэкIынущ 2017 гъэм мазаем и 11 — 24-хэм. Абы ехьэлIа пхъэидзэр иджыблагъэ Мэзкуу щекIуэкIащ икIи наIуэ хъуащ гупхэр зэрызэхэува щIыкIэр. «Спартак-Налшыкым» и хьэрхуэрэгъухэр лъэщщ, ауэ узытемыкIуэнкъым.
А гупым: «Шинник» (Ярославль), «Тамбов» (Тамбов), «Кубань» (Краснодар), «Краснодар-2» (Краснодар).
В гупым: «Енисей» (Красноярск), «Зенит-2» (Санкт-Петербург), «Спартак-Налшык» (Налшык), «Урал» (Екатеринбург).
С гупым: «СКА-Хабаровск» (Хабаровск), «Тюмень» (Тюмень), «Мордовия» (Саранск), «Динамо» (Санкт-Петербург).
D гупым: «Факел» (Воронеж), «Спартак-2» (Мэзкуу), «Волгарь» (Астрахань), «Чертаново» (Чертановэ).
Футбол Лъэпкъ Лигэм и кубокыр къэхьыным щIэбэныну хуитыныгъэ зиIэр япэ дивизионым щекIуэкI зэхьэзэхуэм и япэ къекIуэкIыгъуэм ипкъ иткIэ 1 — 16-нэ увыпIэхэр зыубыдахэращ. АрщхьэкIэ языныкъуэхэр абы хэтыну зэрыхуэмеям къыхэкIыу премьер-лигэм щыщу «Урал»-р, етIуанэ дивизионым щыджэгухэу «Динамо» (СПб), «Краснодар-2», «Чертаново» командэхэр хагъэхьащ.
Хьэтау Ислъам.
